**המכללה לביטחון לאומי**

**מפקדת המכללות 871
המכללה לביטחון לאומי**טלפון: 03-7607400
פקס: 03-7607500
י"ד בכסליו תש"פ
13 בדצמבר 2019

**תאריך:**

מפקד המכללות

פרופ' יוסי בן ארצי

סגל המב"ל

**הנדון: סיכום שיחת סטטוס עם המשתתפים הבינ"ל**

1. ביום חמישי ה- 12 בדצמבר 2019 קיימתי שיחת סטטוס עם ארבעה מהמשתתפים הבינ"ל (שניים נעדרו מסיבות אישיות). להלן עיקרי הדברים שהעלו המשתתפים.

כללי

* 1. המשתתפים הביעו שביעות רצון כללית מהקורס, מהמשתתפים הישראלים ומהאווירה הטובה. כמו כן הודו מראש על קיום השיחה עימם.
	2. הצרו על כך שכלל המצגות מתחילת השנה טרם הועלו לאתר המב"ל (נתנו כדוגמא את המצגות מהקורס של פרופ' אדמסקי שהם נדרשים להן כעת לכתיבת המטלה). כמו כן ביקשו, כי כלל החומרים ירוכזו במקום "רשמי" אחד, כולל החומרים שמועלים בקבוצת הוואטסאפ ואלה הנשלחים בדוא"ל.
	3. ביקשו להפריד בין המקראות באנגלית לעברית (נתנו כדוגמא את המקראה המשותפת שהופקה בקורס של שלמה מזרחי שיצרה בלבול והקשתה על ההתמצאות).
	4. הציעו לשקול מתן שיעורי עברית עבורם, בדומה לשיעורי האנגלית שניתנים למשתתפים הישראלים. לדברי אחד המשתתפים, הוא פנה בבקשה כזו ונענה בשלילה.
	5. הציעו לשקול לחייב את המשתתפים הבינ"ל להגיע למב"ל לאחר שנה של לימודי עברית כפי שנעשה במדינותיהם במב"לים אחרים (לימודי גרמנית וכיוב').
	6. ביקשו לקבל התרעה כמה שיותר זמן מראש טרם קובעים או מבצעים שינויים אל מול הגרף השנתי שהופץ בפעילויות **בערבים**.
	7. הלינו על כך שלעיתים מתקיימים דיוני סגל בחדר צוות 1, דבר שמונע מהם לגשת ללוקרים האישיים שלהם.
	8. ציינו כי העובדה שבאוניברסיטה הם יכולים לשבת עם מחשבים ניידים ופלאפונים מסייעת להם ללמידה וביקשו כי הדבר ישקל גם במליאת מב"ל.

נושאי תרגום

* 1. הביעו שביעות רצון מהמתורגמנים, הן ביומיום והן במהלך סיורים.
	2. הביעו תסכול מכך שלא כל המצגות במליאה מתורגמות לאנגלית, תוך הבנה שבמקרים חריגים (בפרט של אישים בכירים) הדבר לא מתאפשר.
	3. הביעו אכזבה ותסכול מהעובדה שמשתתפים ישראלים עדיין לא מקפידים על שימוש במיקרופון במליאה או מדברים אחד אחד בדיוני הצוותים, דבר שגורם להם לאבד קשב.
	4. הביעו תקווה כי ניתן יהיה לקיים לפחות חלק מהדיונים בצוותים באנגלית (תוך אפשרות לתרגום לעברית למי שזקוק לכך מקרב הישראלים).
	5. ביקשו, כי החומרים המתורגמים לאנגלית יופצו במקביל להפצת החומרים בעברית, גם אם הדבר יצריך עיכוב הפצת החומרים בעברית.
	6. ביקשו לבחון את האפשרות להציב מקרן זמני נוסף במליאה בחיפה על מנת שיוכלו להקרין גם את המצגות באנגלית. השיטה הנוכחית, בה הם יושבים עם מצגות קשיחות, מקשה על הלמידה.

נושאים אקדמאים

* 1. ביקשו לקבל מראש את הסילבוסים וחומרי הקריאה של הקורסים, הן לצורך בחירת הקורסים והן לצורך מעקב אחר סדר השיעורים. כמו כן ביקשו לדעת מראש מהן המטלות בכל קורס.
	2. בנוגע לקורס של פרופ' שלמה מזרחי, ציינו כי בפועל הקורס עוסק במדיניות ציבורית ולא בתכנון וקבלת החלטות. הביעו תסכול מחוסר הארגון בקורס ומהעובדה שעד כה לא ראו כיצד נראה נייר מדיניות, שהינו המטלה בקורס זה.
	3. אחד המשתתפים ציין כי נדמה שהמרצים בחיפה אינם מודעים לעובדה שהם אינם תלמידים של מדע המדינה או בעלי רקע רלבנטי, ולא תמיד ברור עם מה המרצים היו רוצים שיצאו בסוף הקורס.

סיורים

* 1. הובלת המשתתפים את הלמידה בסיור אירופה היתה מתודה מוצלחת מאד. ממליצים להמשיך עימה.
	2. הלינו על העומס הכללי בסיורים, וספציפית אורך הימים. בראייתם הדבר פוגע בלמידה יעילה (וגם קשה להיות עם אוזניות כלכך הרבה שעות ביום). לדבריהם עומס הלו"ז אינו מאפשר להם לעקוב ולהתכונן למפגשים השונים במהלך הסיור, ולעכל את מה ששמעו במהלך היום. בראייתם יש להגביל את פעילות החובה בסיורים לשעות 8:00-17:00 ולאפשר זמן חופשי.
	3. היעדר ההיכרות שלהם עם הארץ והיעדר שימוש במפות מקשה על הלמידה וההבנה. נתנו כדוגמא שבהרצאתו של פרופ' בן ארצי בהכנה לסיור דרום הוזכרו כ 15 ערים בדרום, אך לא היה להם מושג היכן הן ממוקמות.
1. הודיתי למשתתפים על הכנות והפתיחות בשיחה, והבטחתי כי הסוגיות שהעלו יבחנו וישקלו במטרה להשתפר היכן שניתן ולהפיק לקחים לבאות. הם הודו מצידם על הקשב לצרכיהם ועל הנכונות לטייב את הלמידה שלהם.

**בברכה,**

**מירב צפרי-אודיז**

**מד"רית מב"ל**